Američki građani promiču imidž SAD-a u inozemstvu
Diplomacija se može uspješno voditi i na razini građana, običnih ljudi, jer država odnosno vlada na tom planu 'ne može obaviti cijeli p
Jedna anketa objavljena početkom ove godine pokazuje da Amerikanci pridaju priličnu važnost tome što ljudi u drugim zemljama misle o Americi. 88 posto od oko tisuću anketiranih smatra da je vrlo važno da stranci o Americi imaju pozitivno mišljenje. 77 posto ispitanika misli da na pozitivno mišljenje o Sjedinjenim Državama mogu utjecati Amerikanci koji žive ili rade u inozemstvu. Isto misli i organizacija koja se naziva Centar za građansku diplomaciju – ona potiče američke građane da aktivno rade na poboljšanju američkog imidža u stranim zemljama. Jessica Rowe, savjetnica u Centru za građansku diplomaciju, kaže da je izravan kontakt s Amerikom vrlo važan – ili putem turizma, ili pak preko susreta s Amerikancima u inozemstvu. " U ovom trenutku, u toj je uključeno na tisuće ljudi. Želimo da se na tome angažiraju milijuni naših građana." Centar za građansku diplomaciju nedavno je podijelio nagrade svojim najistaknutijim članovima. Predstavit ćemo neke od njih. Donna Tabor, bivša televizijska producentica iz Pittsburgha, prvi se put angažirala u 'građanskoj diplomaciji' kada joj je bilo 57 godina, kao dragovoljka Korpusa mira – organizacije koja se financira iz američkog državnog proračuna a u inozemstvo šalje stručnjake-volontere koji besplatno rade u zemljama gdje je njihovo znanje potrebno. Donna Tabor i danas živi u Nikaragvi- 12 godina nakon što je prošao njezin dragovoljni rad u Korpusu mira. Danas radi za organizaciju koja se naziva Building New Hope, koja financira i vodi obrazovne programe za djecu u najsiromašnijim dijelovima Nikaragve. Jedan od istaknutih 'građana-diplomata' je Jillian Poole koja je 1991. osnovala ne-profitni Fond za umjetnost i kulturu. Ova organizacija kulturnim ustanovama u središnjoj i istočnoj Europi pomaže da se adaptiraju na tržišne uvjete poslovanja. Ona je u prošlosti bila na upravnim pozicijama u kulturnim ustanovama poput Centra Kennedy u Washingtonu. Kaže da je njezin angažman u inozemstvu u izvjesnoj mjeri promijenio percepciju stranaca o Amerikancima. 19-godišnja Anjali Bhatia kćerka je useljenika iz Indije. Prije tri godine osnovala je organizaciju Discover New Worlds, koja pronalazi mlade Amerikance koji žele biti prijatelji s vršnjacima iz Ruande, čiji su roditelji ubijeni u genocidu prije više od deset godina. Amerikanci također svojim novim poznanicima pomažu u školovanju i podmirenju zdravstvenih troškova. Tarik Daud u Ameriku je došao iz Iraka kada mu je bilo 14 godina. Godinama kao dragovoljac radi u Turističkom centru u Detroitu, a inače je vlasnik prodavaonice automobila. On kaže da se diplomacija može uspješno voditi i na razini građana, običnih ljudi, jer država odnosno vlada na tom planu 'ne može obaviti cijeli posao'.